भारत सरकार

कृषि एवं किसान कल्‍याण मंत्रालय

कृषि, सहकारिता एवं किसान कल्‍याण विभाग

**राज्‍य सभा**

**अतारांकित प्रश्‍न संख्‍या 3207**

**23 मार्च, 2018 को उत्‍तरार्थ**

**विषय: दलहन का उत्पादन**

**3207. श्री परिमल नथवानीः**

**क्या कृषि एवं किसान कल्याण मंत्री यह बताने की कृपा करेंगे किः**

(क) क्या पिछले लगातार तीन वर्षों के दौरान देश में सूखे के कारण दलहन का उत्पादन प्रभावित हुआ है, यदि हां, तो तत्संबंधी राज्य-वार ब्यौरा क्या है;

(ख) दलहन के उत्पादन में वृद्धि करने के लिए सरकार द्वारा क्या कदम उठाए गए हैं;

(ग) उन राज्यों के नाम क्या हैं जहां राष्ट्रीय खाद्य सुरक्षा मिशन का क्रियान्वयन किया जा रहा है; और

(घ) वित्तीय वर्ष 2018-19 में दलहन के उत्पादन में वृद्धि लाने के लिए कितना आवंटन किया गया?

**उत्‍तर**

**कृषि एवं किसान कल्‍याण मंत्रालय में राज्‍य मंत्री**

**(श्री गजेन्‍द्र सिंह शेखावत)**

(क): मानसून मौसम के दौरान कम/अल्‍प वर्षा, बिना मौसम की बारिश/ओलाबृष्‍टि तथा विपरीत मौसम स्‍थितियों आदि के कारण दलहन का उत्‍पादन 2013-14 में 19.25 मिलियन टन के पिछले रिकार्ड उत्‍पादन की तुलना में 2014-15 और 2015-16 के दौरान कम होकर क्रमश: 17.5 मिलियन टन और 16.35 मिलियन टन हो गया है। तथापि, 2016 में सामान्‍य मानसून और सरकार द्वारा किये गये विभिन्‍न उपायों के कारण, 2016-17 के दौरान देश में दलहन का उत्‍पादन बढ़कर 23.13 मिलियन टन हो गया है।

पिछले तीन वर्षो अर्थात 2014-15 से 2016-17 के दौरान देश में दलहन के उत्‍पादन का राज्‍य-वार ब्‍यौरा **अनुबंध** में दिया गया है।

(ख): दलहन का उत्‍पादन बढ़ाने के लिए, सरकार विभिन्‍न फसल विकास योजनाओं/कार्यक्रमों जैसे राष्‍ट्रीय खाद्य सुरक्षा मिशन (एनएफएसएम)-दलहन, राष्‍ट्रीय कृषि विकास योजना, राष्‍ट्रीय सतत कृषि मिशन (एनएमएसए), प्रधानमंत्री कृषि सिंचाई योजना (पीएमकेएसवाई), मृदा स्‍वास्‍थ्‍य कार्ड आदि का कार्यान्‍वयन कर रही है।

रबी/ग्रीष्‍म के दौरान दलहन का अतिरिक्‍त क्षेत्र कवरेज एनएफएसएम-दलहन के तहत एक कार्यक्रम है। दलहन का अतिरिक्‍त क्षेत्र कवरेज के तहत शामिल हस्‍तक्षेपों में उन्‍नत तकनीकों का प्रदर्शन, प्रमाणित बीजों का वितरण, प्रभावी जल उपयोग उपकरण, एकीकृत पौषाहार प्रबंधन (आईएनएम), एकीकृत कीट प्रबंधन (आईपीएम) शामिल है।

इसके अलावा, देश में दलहन के उत्‍पादन को बढ़ावा देने के लिए, सरकार ने वर्ष 2016-17 से कई अतिरिक्‍त प्रयास शुरू किये है जिनमें भारतीय कृषि अनुसंधान परिषद (आईसीएआर)/राज्‍य कृषि विश्‍वविद्यालयों (एसएयू)/कृषि विज्ञान केन्‍द्रों (केवीके) के माध्‍यम से बीज हब का सृजन, आईसीएआर संस्‍थानों के माध्‍यम से प्रजनक बीज उत्‍पादन, किसानों को दलहन के बीज मिनीकिट का मुफ्त वितरण, बीज उत्‍पादन के लिए प्रोत्‍साहन, आदि शामिल हैं।

इसके अलावा किसानों को लाभकारी मूल्‍य सुनिश्‍चित करते हुए दलहन का उत्‍पादन अधिक करने के लिए प्रोत्‍साहित करने हेतु दलहन के न्‍यूनतम समर्थन मूल्‍य (एमएसपी) में वर्ष-दर-वर्ष वृद्धि की गई है।

(ग) और (घ): राष्‍ट्रीय खाद्य सुरक्षा मिशन (एनएफएसएम) का कार्यान्‍वयन 29 राज्‍यों नामत: आन्‍ध्र प्रदेश, अरूणाचल प्रदेश, असम, बिहार, छत्‍तीसगढ़, गोवा, गुजरात, हरियाणा, हिमाचल प्रदेश, जम्‍मू और कशमीर, झारखण्‍ड, कर्नाटक, केरल, मध्‍य प्रदेश, महाराष्‍ट्र, मणिपुर, मेघालय, मिजोरम, नागालैण्‍ड, ओड़िशा, पंजाब, राजस्‍थान, सिक्‍किम, तमिलनाडु, तेलंगाना, त्रिपुरा, उत्‍तर प्रदेश, उत्‍तराखण्‍ड और पश्‍चिम बंगाल में किया जा रहा है।

2018-19 (बजट अनुमान) के दौरान राष्‍ट्रीय खाद्य सुरक्षा मिशन के कार्यान्‍वयन के लिए 1700 करोड़ रूपए की राशि रखी गई है जिसमें एनएफएसएम-दलहन का घटक शामिल है।

|  |  |  |  |
| --- | --- | --- | --- |
|  |  |  | **अनुबंध** |
| **दिनांक 23.03.2018 को उत्‍तर के लिए देय राज्‍य सभा अतारांकित प्रश्‍न संख्‍या 3207 के भाग (क) के उत्‍तर में उल्‍लिखित अनुबंध** | | | |
| **2014-15 से 2016-17 के दौरान दलहन का राज्‍य-वार उत्‍पादन** | | | |
| राज्‍य/संघ शासित प्रदेश | उत्‍पादन ('000 टन) | | |
| 2014-15 | 2015-16 | 2016-17 |
|
| आन्‍ध्र प्रदेश | 950.0 | 1229.0 | 931.0 |
| असम | 111.0 | 107.6 | 107.5 |
| बिहार | 493.9 | 420.7 | 461.7 |
| छत्‍तीसगढ़ | 736.5 | 511.9 | 758.7 |
| गुजरात | 574.5 | 543.6 | 818.0 |
| हरियाणा | 56.1 | 65.7 | 75.9 |
| हिमाचल प्रदेश | 38.3 | 40.5 | 63.3 |
| जम्‍मू और कश्‍मीर | 9.2 | 9.3 | 10.2 |
| झारखण्‍ड | 597.1 | 527.0 | 806.5 |
| कर्नाटक | 1390.0 | 1138.8 | 1737.9 |
| केरल | 1.4 | 4.3 | 1.7 |
| मध्‍य प्रदेश | 4828.3 | 5302.4 | 6291.3 |
| महाराष्‍ट्र | 2053.0 | 1544.7 | 3768.1 |
| ओड़िशा | 439.3 | 375.1 | 479.1 |
| पंजाब | 41.6 | 43.5 | 33.0 |
| राजस्‍थान | 1951.8 | 1990.2 | 3181.2 |
| तमिलनाडु | 753.2 | 554.8 | 427.1 |
| तेलंगाना | 263.0 | 239.6 | 536.0 |
| उत्‍तर प्रदेश | 1438.7 | 1164.6 | 2184.1 |
| उत्‍तराखण्‍ड | 54.6 | 51.6 | 53.0 |
| पश्‍चिम बंगाल | 236.5 | 358.7 | 259.7 |
| अन्‍य | 132.5 | 124.7 | 146.3 |
| अखिल भारत | 17150.3 | 16348.2 | 23131.1 |

\*\*\*\*\*